วันที่สามของการอภิปรายไม่ไว้วางใจรัฐมนตรี ฝ่ายค้านพุ่งเป้าโจมตีการบริหารงานด้านเศรษฐกิจ
เข้าสู่วันที่สามของการอภิปรายไม่ไว้วางใจรัฐมนตรีเป็นรายบุคคล ซึ่งเมื่อคืนที่ผ่านมาประธานได้สั่งพักการประชุมไปเมื่อเวลา 00.40 น. และนัดประชุมต่อในวันนี้ 18 กุมภาพันธ์ 2564  เวลา 09.00 น.โดยภาพรวมการอภิปรายวานนี้ 17 กุมภาพันธ์ 2564  ฝ่ายค้านเน้นอภิปรายกล่าวหารัฐบาลถึงความผิดพลาดเรื่องการบริหารราชการแผ่นดิน ซึ่งประเด็นสำคัญของการอภิปรายฝ่ายค้านได้ชี้จุดบกพร่องของการบริหารสถานการณ์การแพร่ระบาดของโรคโควิด-19 ที่ส่งผลไปถึงภาคเศรษฐกิจ ภาคแรงงานและผู้ประกอบการ โดยเฉพาะเรื่องของวัคซีนโควิด -19 โดยพลเอก ประยุทธ์ จันทร์โอชา นายกรัฐมนตรี ยืนยันว่า รัฐบาลไม่ได้นิ่งนอนใจในการแก้ปัญหาและขออย่าโยงเป็นเรื่องการเมืองจนเกิดปัญหา พร้อมย้ำว่ารัฐบาลพิจารณาอย่างรอบคอบเพื่อเลือกวัคซีนที่ปลอดภัยที่สุดสำหรับประเทศไทย รวมถึงชื่นชมการทำงานของบุคลากรทางการแพทย์และความร่วมแรงร่วมใจของประชาชนในการสวมใส่หน้ากากอนามัยส่วนประเด็นด้านเศรษฐกิจและแรงงาน ฝ่ายค้านได้ตั้งข้อกล่าวหาถึงรัฐมนตรีว่าการกระทรวงแรงงานว่าไม่สามารถแก้ไขปัญหาแรงงานที่ได้รับผลกระทบจากวิกฤตโควิด-19 ได้ บริหารงานบกพร่องส่งผลโรงงานหลายแห่งต้องปิดกิจการ ขณะเดียวกันมาตรการเยียวยาไม่ชัดเจนและตรงจุด ขณะที่การจ้างของภาครัฐในช่วงโควิด-19 ไม่เป็นตามกฎหมายแรงงานขณะที่รัฐบาล ชี้แจงว่าได้ออกมาตรการต่างๆ มาเพื่อช่วยเหลือประชาชน เช่น การปรับสิทธิประโยชน์กรณีการว่างงานเนื่องจากเหตุสุดวิสัยจากร้อยละ 50 เป็นร้อยละ 62 ระยะเวลาไม่เกิน 90 วัน เพื่อช่วยเหลือแรงงานให้ได้รับเงินเยียวยาที่มากขึ้น รวมทั้งออกมาตรการ “ ม.33 เรารักกัน” เพื่อให้ได้รับการช่วยเหลือครบทุกคนเพื่อให้เกิดความเท่าเทียมนอกจากนี้ ยังมีประเด็นเรื่องของอายุสัญญาสัมปทานรถไฟฟ้าสายสีเขียว ที่ฝ่ายค้านระบุว่า มีการเอื้อประโยชน์ให้เอกชน โดยนายกรัฐมนตรี ยืนยันการขยายสัมปทานรถไฟฟ้าสายสีเขียว รัฐบาลไม่มีการเอื้อประโยชน์การประมูลกับผู้ประกอบการรายเดิม เป็นไปตามสัญญาที่กำหนดเมื่อปี 2535 ที่ระบุให้กรุงเทพมหานคร หากมีการสร้างส่วนต่อขยายเพิ่มต้องให้ BTS เป็นผู้ได้รับการพิจารณาเป็นอันดับแรก เนื่องจากเป็นผู้ประกอบกิจการรายเดิมและเป็นผู้บริหารเส้นทางเดินรถสายหลัก อย่างไรก็ตามในการอภิปรายวันนี้ฝ่ายค้านจะยังเน้นอภิปรายในประเด็นการบริหารงานด้านเศรษฐกิจต่อเนื่อง